Αναλυτικό Σημείωμα
Θέμα: Ο προσωπικός Δικηγόρος του ειδικού συμβούλου του Άδωνι Γεωργιάδη και υποψήφιου Βουλευτή με τη Ν.Δ., Σταμάτιου Πουλή, έλαβε κλειστή ανάθεση 71.920 ευρώ από τον ΕΟΔΥ - Ζητάμε άμεση εισαγγελική, δημοσιονομική και πειθαρχική διερεύνηση
Νέα, εξαιρετικά σοβαρά στοιχεία, προκύπτουν για την κλειστή ανάθεση υπηρεσιών ποινικού δικαίου, ύψους 71.920 ευρώ, από τον ΕΟΔΥ στη δικηγορική εταιρεία «Αλέξιος Αθανασόπουλος και Συνεργάτες».
Η υπόθεση δεν αφορά πλέον μόνο μία εξόφθαλμα αδιαφανή διαδικασία επιλογής τριών (3) συγκεκριμένων δικηγορικών γραφείων. Ανακύπτει συγκεκριμένο ζήτημα σύγκρουσης συμφερόντων, το οποίο όφειλαν να ελέγξουν, τόσο η διοίκηση του ΕΟΔΥ, όσο και η επιλεγείσα δικηγορική εταιρεία.
Ο Αλέξιος Αθανασόπουλος και η δικηγορική του εταιρεία εκπροσωπούν τον Σταμάτιο Πουλή στις ποινικές δίκες του. Ο Σταμάτιος Πουλής δεν είναι ένα άσχετο προς τον ΕΟΔΥ πρόσωπο. Είναι πρώην στέλεχος του ΚΕΕΛΠΝΟ, κατηγορούμενος σε υποθέσεις που αφορούν στη διαχείριση του Οργανισμού, για τις οποίες απηλλάγη αμιγώς για νομικούς λόγους και πάντοτε μετά την παραίτηση του ΕΟΔΥ από τα δικαιώματά του, ως υποστήριξη της κατηγορίας, και σημερινός στενός συνεργάτης του Υπουργού Υγείας, Άδωνι Γεωργιάδη, συγκεκριμένα δε ειδικός σύμβουλός του με αρμοδιότητα την παρακολούθηση της υλοποίησης των έργων του Ταμείου Ανάκαμψης και Ανθεκτικότητας, αρμοδιότητας ελέγχου της Ευρωπαϊκής Εισαγγελίας.
Ο ίδιος ο κ. Γεωργιάδης έχει χαρακτηρίσει δημόσια τον κ. Πουλή «συνεργάτη μου» και «δεξί μου χέρι στο Ταμείο Ανάκαμψης».
Ο ΕΟΔΥ, ως καθολικός διάδοχος του ΚΕΕΛΠΝΟ, είχε δηλώσει παράσταση προς υποστήριξη της κατηγορίας σε δύο (2) ποινικές δίκες για κακουργηματική απιστία σε βάρος του Σταμάτιου Πουλή, της Ανδρονίκης Θεοφιλάτου, συζύγου του, και άλλων κατηγορουμένων. Στη συνέχεια, όμως, αμέσως μόλις ανέλαβε το Υπουργείο Υγείας ο Άδωνις Γεωργιάδης, του οποίου οι ποινικές ευθύνες για τους διορισμούς παραγράφηκαν, το Διοικητικό του Συμβούλιο άλλαξε στάση και αποφάσισε να παραιτηθεί από την ήδη δηλωθείσα υποστήριξη της κατηγορίας. Ήδη από το έτος 2024 έχει υποβληθεί μηνυτήρια αναφορά σε βάρος παντός υπευθύνου, για την ενδεχόμενη διάπραξη των αξιόποινων πράξεων της απιστίας και της παράβασης καθήκοντος, η επεξεργασία της οποίας ακόμη εκκρεμεί στην Εισαγγελία Πρωτοδικών Αθηνών, χωρίς να γνωρίζουμε εάν έχουν λάβει χώρα όλες οι ενδεικνυόμενες προανακριτικές πράξεις για την ανεύρεση της Αλήθειας.
Ο Σταμάτιος Πουλής και οι συγκατηγορούμενοί του κηρύχθηκαν αθώοι από τα δύο (2) Τριμελή Εφετεία Κακουργημάτων, που εκκρεμούσαν, κατόπιν της αποφάσεως του ΔΣ του ΕΟΔΥ να παραιτηθεί από την ήδη δηλωθείσα παράσταση προς υποστήριξη της κατηγορίας, ήτοι με ομολογία του παθόντος ότι ΔΕΝ έχει δήθεν υποστεί ζημία.
Η πρώτη αθωωτική απόφαση, υπό τον Πρόεδρο, Ανδρέα Ντόκο, που κατέστη αμετάκλητη, με αντίθετη εισαγγελική πρόταση-καταπέλτη του Αντεισαγγελέα Εφετών Αθηνών, Σπυρίδωνα Παππά, χαρακτηρίζει τους 23 διορισμούς εξόφθαλμα παράνομους, πλην όμως καταλήγει στην αθωότητα των κατηγορουμένων, για νομικούς λόγους, που δύνανται να χαρακτηριστούν ως νομικισμοί, ηθικά και πειθαρχικά ελεγκτέοι, δεδομένου και ότι για παρόμοια υπόθεση άλλων 140 διορισμών έχουν καταδικαστεί αμετάκλητα στελέχη του ΚΕΕΛΠΝΟ.
Σημειωτέον ότι προ της έναρξης της 1ης δίκης για τους 23 παράνομους διορισμούς ο Δικηγόρος των κ.κ. Σταμάτιου Πουλή και Ανδρονίκης Θεοφιλάτου, ζήτησε και έλαβε παράνομη άδεια από ανώτατο στέλεχος του Δικηγορικού Συλλόγου Αθηνών, για να παραστεί στη συγκεκριμένη δίκη, η οποία δεν υποβλήθηκε ηλεκτρονικά, ως είθισται για τους πληβείους Δικηγόρους, και η οποία ενεκρίθη από ανώτατο στέλεχος του Δ.Σ.Α., και ουχί από τυχαίο στέλεχος, και όπερ και το σημαντικότερο contra στο τότε υφιστάμενο πλαίσιο της αποχής. Ως εκ τούτου, ο Πρόεδρος των Πειθαρχικών Συμβουλίων της Ολομέλειας των Δικηγορικών Συλλόγων, κ. Σωτήριος Φέλιος, δέον όπως κινήσει αυτεπαγγέλτως τη δέουσα πειθαρχική διαδικασία, δεδομένου και ότι πλήττονται αδιακρίτως όλα τα Μέλη του Δ.Σ.Α., τα οποία δεν κατάφεραν να εξασφαλίσουν ανάλογες παράνομες εγκρίσεις αδειών, αναδύονται δε ενδείξεις διαπλοκής και αδιαφάνειας, που θίγουν τον μεγαλύτερο επιστημονικό φορέα της Χώρας.
Η δεύτερη αθωωτική απόφαση, που ακόμη δεν έχει καθαρογραφεί, υπό τον Πρόεδρο Δημοσθένη Βλάχο, και με σύμφωνη εισαγγελική πρόταση της Αντεισαγγελέας Εφετών Αθηνών, Κωνσταντούλας Αθανασοπούλου, αφορώσα σε 74 παράνομους διορισμούς, εξεδόθη μετά από διεκπεραιωτική διαδικασία ποινικής δίκης δύο μόλις ωρών, εντός των οποίων εξετάστηκαν μάρτυρες κατηγορίας, αναγνώστηκαν εκατοντάδες χιλιάδες έγγραφα, απολογήθηκαν οι κατηγορούμενοι, ακολούθησε η εισαγγελική πρόταση και αγόρευσαν οι συνήγοροι υπεράσπισης.
Και τώρα, μετά από τις παραπάνω σκανδαλώδεις διαδικασίες, που συνοψίζονται α) στην παραίτηση του ΕΟΔΥ από τις ποινικές αξιώσεις του σε βάρος των κατηγορουμένων και την εμμέσως πλην σαφώς ζητηθείσα απαλλαγή τους και β) την αποζημίωση του Σταμάτιου Πουλή, για δήθεν παράνομη καταγγελία της σύμβασης εργασίας του, χωρίς δικαστική απόφαση, ο ίδιος Οργανισμός αναθέτει, μέσω κλειστής πρόσκλησης, στον προσωπικό Δικηγόρο του προσώπου έναντι του οποίου είχε παρασταθεί προς υποστήριξη της κατηγορίας, τη νομική αξιολόγηση και ποινική διαχείριση δέκα (10) ΑΔΙΕΥΚΡΙΝΙΣΤΩΝ πορισματικών εκθέσεων ελέγχου της Εθνικής Αρχής Διαφάνειας.
Τα ερωτήματα είναι αμείλικτα και χρήζουν της αστραπιαίας εισαγγελικής παρέμβασης και διερεύνησης:
· Γνώριζε η Διοίκηση του ΕΟΔΥ ότι η εταιρεία του Αλέξιου Αθανασόπουλου εκπροσωπεί τον ειδικό σύμβουλο του Άδωνι Γεωργιάδη, Σταμάτιο Πουλή, αλλά και την σύζυγό του, μετακλητή υπάλληλο στο Γραφείο του Υπουργού Υγείας, Ανδρονίκη Θεοφιλάτου, οι οποίοι παρανόμως διορίστηκαν σε αυτές τις θέσεις, καθώς κατά τον χρόνο του διορισμού τους είχαν παραπεμφθεί αμετάκλητα για κακουργηματική απιστία;
· Δήλωσε την εν λόγω σύγκρουση συμφερόντων η δικηγορική εταιρεία πριν καταθέσει την προσφορά της;
· Τα υπόλοιπα δύο (2) δικηγορικά γραφεία, Χρήστος Διαμάντης και Μανώλης Τρουλής και Συνεργάτες, με ποια ακριβώς κριτήρια επιλέχθηκαν, πέραν του ότι ο 1ος εξ αυτών υπήρξε συνεργάτης παλαιότερα στο ίδιο δικηγορικό γραφείο με τον Αλέξιο Αθανασόπουλο, σύμφωνα με πληροφορίες, ενώ ο 2ος εξ αυτών έχει την έδρα του στην οδό Βαλαωρίτου αρ. 9Α; Τα εν λόγω δύο (2) δικηγορικά γραφεία κατέθεσαν εν τέλει προσφορές και με ποιο ακριβώς περιεχόμενο; 
· Ελέγχθηκε εάν κάποια από τις δέκα (10) αδιευκρίνιστες πορισματικές εκθέσεις αφορά στον Σταμάτιο Πουλή, συνεργάτες του, υποθέσεις του πρώην ΚΕΕΛΠΝΟ, όπου υπήρξε στέλεχος, ή πρόσωπα με συναφή συμφέροντα;
· Ποιες ακριβώς είναι οι δέκα (10) αδιευκρίνιστες πορισματικές εκθέσεις της Εθνικής Αρχής Διαφάνειας και γιατί η Νομική Υπηρεσία του ΕΟΔΥ δεν δύναται να διεκπεραιώσει τις εν λόγω υποθέσεις;
· Πώς μπορεί ο προσωπικός δικηγόρος κατηγορουμένου σε υποθέσεις του ΚΕΕΛΠΝΟ να αποκτήσει πρόσβαση σε πορίσματα, εσωτερικά στοιχεία και εμπιστευτικά δεδομένα του διαδόχου Οργανισμού;
· Ποιος πρότεινε να προσκληθεί ειδικά η εταιρεία του κ. Αλέξιου Αθανασόπουλου και των υπόλοιπων δύο (2) δικηγορικών γραφείων, μεταξύ χιλιάδων Δικηγόρων του Δ.Σ.Α., που δεν απολαύουν της ίδιας ευεργεσίας;
· Υπήρξε παρέμβαση ή υπόδειξη από το Υπουργείο Υγείας και τον Υπουργό, κ. Άδωνι Γεωργιάδη ή τους παραπάνω δύο (2) στενούς συνεργάτες του, εντολείς του κ. Αθανασόπουλου;
· Συνδέεται η νέα ανάθεση με την προηγούμενη απόφαση του ΕΟΔΥ να αποσυρθεί από την υποστήριξη της κατηγορίας κατά των κ.κ. Σταμάτιου Πουλή και Ανδρονίκης Θεοφιλάτου, αλλά και με την νομική εκπροσώπησή τους από τον κ. Αλέξιο Αθανασόπουλο, λίγες ημέρες πριν την ανάθεση;
· Δεδομένου ότι το άρθρο 10 του ν. 4412/2016 εξαιρεί συγκεκριμένες υπηρεσίες δικαστικής εκπροσώπησης και συμβουλευτικής που συνδέεται άμεσα με υφιστάμενη ή εξαιρετικά πιθανή δίκη και δεν εξαιρεί αδιακρίτως κάθε υπηρεσία που παρέχεται από δικηγόρο, από την υποχρέωση ακολούθησης των κανόνων περί δημοσίων συμβάσεων (το Δικαστήριο της ΕΕ έχει κρίνει ότι η εξαίρεση δεν καταλαμβάνει όλες τις νομικές υπηρεσίες, αλλά μόνο τις ειδικά προσδιοριζόμενες κατηγορίες του άρθρου 10 της Οδηγίας 2014/24. ΔΕΕ, C-264/18), ελέγχθηκε ξεχωριστά για καθεμία από τις δέκα (10) αδιευκρίνιστες πορισματικές εκθέσεις, εάν υπήρχε ήδη δικαστική διαδικασία, εάν υπήρχε απτή ένδειξη και μεγάλη πιθανότητα δίκης ή εάν ανατέθηκε γενική νομική αξιολόγηση για το αν πρέπει να γίνει οποιαδήποτε ενέργεια, και συνεπώς έχουμε παράκαμψη των διαδικασίων, υποκρυπτόμενης άτυπης σύμβασης;  Εφαρμόστηκαν οι γενικές αρχές της ίσης μεταχείρισης, της διαφάνειας, της αναλογικότητας και της χρηστής δημοσιονομικής διαχείρισης, σύμφωνα και με την υπ’ αριθμ. 77/2017 γνωμοδότηση του Νομικού Συμβουλίου του Κράτους; 

Υπενθυμίζεται ότι η πρόσκληση υπογράφηκε από τον προσωρινό διευθύνοντα σύμβουλο του ΕΟΔΥ, Παναγιώτη Ευσταθίου, ο οποίος προεδρεύει και στο Συμβούλιο Διοίκησης που ενέκρινε ομόφωνα την ανάθεση. Ο ίδιος θα συνεργάζεται άμεσα με τον ανάδοχο και θα πιστοποιεί την ορθή εκτέλεση των υπηρεσιών του.
Η απόφαση του ΔΣ δεν αναφέρει:
· πόσες προσφορές κατατέθηκαν,
· τα ποσά των λοιπών προσφορών,
· γιατί προσκλήθηκαν μόνο τρεις (3) συγκεκριμένοι δικηγόροι, και όλως τυχαίως οι συγκεκριμένοι.
· αν δηλώθηκε η σχέση Αθανασόπουλου–Πουλή-Θεοφιλάτου,
· αν έγινε έλεγχος σύγκρουσης συμφερόντων,
· αν τα μέλη του ΔΣ γνώριζαν τη συγκεκριμένη επαγγελματική σχέση.
Για τον λόγο αυτό προχωρούμε άμεσα:
1. Σε κατάθεση κοινοβουλευτικής ερώτησης και αίτησης κατάθεσης όλων των εγγράφων.
2. Σε αναφορά στην Εθνική Αρχή Διαφάνειας και στην ΕΑΔΗΣΥ.
3. Σε αναφορά στον Δικηγορικό Σύλλογο Αθηνών για πειθαρχικό έλεγχο των παραπάνω διαδικασιών.
4. Σε υποβολή των στοιχείων στην αρμόδια Εισαγγελία, ώστε να διερευνηθεί η διαδικασία επιλογής, η τυχόν απόκρυψη σύγκρουσης συμφερόντων και κάθε συναφής πράξη ή παράλειψη.
5. Σε αίτημα δημοσιονομικού ελέγχου της ανάθεσης και αναστολής κάθε πληρωμής.
6. Σε αίτημα χορήγησης των αποφάσεων, με τις οποίες ο ΕΟΔΥ παραιτήθηκε από την ήδη δηλωθείσα από τη Διοίκηση Αρκουμανέα και Ζαούτη υποστήριξη της κατηγορίας κατά του Σταμάτιου Πουλή και της Ανδρονίκης Θεοφιλάτου, σε δύο (2) ποινικές δίκες, καθώς και των γνωμοδοτήσεων που προηγήθηκαν.
7. Σε αίτημα να αποκαλυφθεί σε ποια θέματα αφορούν οι δέκα (10) αδιευκρίνιστες πορισματικές εκθέσεις, για τις οποίες κατατέθηκαν προσφορές, χωρίς να είναι καν γνωστό εάν εκκρεμούν σε ποινικά δικαστήρια ή όχι και ποια είναι η συνθετότητα των υποθέσεων, ώστε να κοστολογηθεί η εκάστη υπηρεσία.
Ειδικότερα:
Α. Άμεσα προστατευτικά μέτρα
1. Άμεση αναστολή εκτέλεσης της σύμβασης μέχρι να ολοκληρωθούν οι διοικητικοί, πειθαρχικοί και εισαγγελικοί έλεγχοι. 
2. Αναστολή κάθε πληρωμής, προκαταβολής, εκκαθάρισης ή έκδοσης εντάλματος υπέρ της δικηγορικής εταιρείας «Αθανάσιος Αθανασόπουλος και Συνεργάτες». 
3. Απαγόρευση διαβίβασης στην ανάδοχο εταιρεία των δέκα (10) πορισματικών εκθέσεων, ποινικών δικογραφιών, προσωπικών δεδομένων και εσωτερικών εγγράφων του ΕΟΔΥ. 
4. Εάν έχουν ήδη παραδοθεί στοιχεία, άμεση καταγραφή: 
· ποια έγγραφα παραδόθηκαν, 
· πότε, 
· από ποιον, 
· σε ποιο φυσικό πρόσωπο, 
· ποιος απέκτησε ηλεκτρονική πρόσβαση, 
· αν δημιουργήθηκαν ή διαβιβάστηκαν αντίγραφα. 
5. Διασφάλιση όλων των φυσικών και ηλεκτρονικών αρχείων, e-mails, πρακτικών και μεταδεδομένων, ώστε να αποτραπεί απώλεια ή αλλοίωση αποδεικτικού υλικού. 
6. Αλλαγή των κωδικών πρόσβασης και ανάκληση τυχόν δικαιωμάτων πρόσβασης που έχουν ήδη δοθεί στον ανάδοχο. 
7. Γνωστοποίηση των δύο (2) συνεργατών δικηγόρων του Αλέξιου Αθανασόπουλου, που δηλώθηκαν ως ομάδα έργου, ώστε να διαπιστωθεί εάν σε αυτήν συμπεριλαμβάνεται και ο έτερος Δικηγόρος των Πουλή-Θεοφιλάτου, Παναγιώτης Παναγιωτόπουλος.
Β. Πλήρης δημοσιοποίηση της διαδικασίας ανάθεσης
7. Δημοσιοποίηση του πλήρους πρακτικού της Ad Hoc Επιτροπής Αξιολόγησης, χωρίς αποσπάσματα ή περιλήψεις. 
8. Δημοσιοποίηση των τριών (3) οικονομικών προσφορών των επιλεγέντων δικηγορικών γραφείων. Αν κάποιος προσκληθείς δεν υπέβαλε προσφορά, να γνωστοποιηθεί επισήμως. 
9. Δημοσιοποίηση των φακέλων τεχνικής και επαγγελματικής επάρκειας των υποψηφίων, με τις αναγκαίες απομειώσεις προσωπικών δεδομένων. 
10. Δημοσιοποίηση της ημερομηνίας και του ακριβούς τρόπου αποστολής της πρόσκλησης σε κάθε δικηγόρο. 
11. Γνωστοποίηση του οργάνου ή προσώπου που επέλεξε τους τρεις (3) συγκεκριμένους αποδέκτες. 
12. Κατάθεση κάθε προηγούμενης εισήγησης, σημειώματος ή ηλεκτρονικού μηνύματος με το οποίο προτάθηκαν τα ονόματα των δικηγόρων. 
13. Γνωστοποίηση αν η επιλογή των τριών (3) Δικηγόρων έγινε από τον Ευσταθίου, το ΔΣ, τη Νομική Υπηρεσία, το Υπουργείο Υγείας ή άλλο πρόσωπο. 
14. Χορήγηση της απόφασης συγκρότησης της Ad Hoc Επιτροπής και των βιογραφικών ή υπηρεσιακών ιδιοτήτων των μελών της. 
15. Χορήγηση των δηλώσεων αμεροληψίας, ανεξαρτησίας και μη σύγκρουσης συμφερόντων όλων των μελών της Επιτροπής και του ΔΣ. 
16. Γνωστοποίηση αν ζητήθηκαν διευκρινίσεις ή συμπληρώσεις από οποιονδήποτε υποψήφιο και κατάθεση της σχετικής αλληλογραφίας. 
17. Χορήγηση της υπογεγραμμένης σύμβασης, όλων των παραρτημάτων της και κάθε μεταγενέστερης τροποποίησης. 
18. Γνωστοποίηση της ημερομηνίας υπογραφής και της ημερομηνίας έναρξης εκτέλεσης της σύμβασης. 
19. Διευκρίνιση αν η σύμβαση υπογράφηκε ή άρχισε να εκτελείται πριν από την ανάρτηση της απόφασης στη Διαύγεια στις 13 Ιουλίου 2026 και να διερευνηθεί η χρονική αλληλουχία των γεγονότων (εκκρεμής 2η ποινική δίκη για κακουργηματική απιστία, πρόσκληση ενδιαφέροντος, απόφαση ποινικού δικαστηρίου, απόφαση Δ.Σ. ΕΟΔΥ, ανάρτηση στη Διαύγεια).
Γ. Ειδικός έλεγχος σύγκρουσης συμφερόντων
20. Υποβολή από την εταιρεία Αθανασόπουλου πλήρους δήλωσης των εντολών που έχει ή είχε αναλάβει σε υποθέσεις ΚΕΕΛΠΝΟ και ΕΟΔΥ. 
21. Δήλωση όλων των υποθέσεων στις οποίες ο Αλέξιος Αθανασόπουλος ή συνεργάτες της εταιρείας του εκπροσώπησαν: 
· τον Σταμάτιο Πουλή και την Ανδρονίκη Θεοφιλάτου, 
· συγκατηγορουμένους του, 
· μέλη της διοίκησης του ΚΕΕΛΠΝΟ ή του ΕΟΔΥ, 
· συνεργάτες του Υπουργού Υγείας, 
· πρόσωπα που αναφέρονται στα δέκα (10) αδιευκρίνιστα πορίσματα ή στενά συνδεδεμένα με αυτά. 
22. Χορήγηση της δήλωσης σύγκρουσης συμφερόντων που υπέβαλε η ανάδοχος εταιρεία πριν από την υπογραφή της σύμβασης. 
23. Διευκρίνιση αν η εταιρεία δήλωσε στον ΕΟΔΥ ότι αποτελεί συνήγορο του Πουλή και της Θεοφιλάτου και πότε ακριβώς το δήλωσε. 
24. Διευκρίνιση αν το ΔΣ και η Επιτροπή Αξιολόγησης γνώριζαν τη σχέση Αθανασόπουλου–Πουλή-Θεοφιλάτου πριν από την κατακύρωση. 
25. Ανεξάρτητη νομική γνωμοδότηση από πρόσωπο χωρίς σχέση με τον ΕΟΔΥ, το Υπουργείο και τους εμπλεκομένους, σχετικά με το αν η συγκεκριμένη εντολή είναι συμβατή με τον Κώδικα Δικηγόρων και τον Κώδικα Δεοντολογίας. 
26. Πειθαρχική αναφορά στον Δικηγορικό Σύλλογο Αθηνών, προκειμένου να κρίνει αν υφίσταται ασυμβίβαστη ή αντικρουόμενη επαγγελματική εντολή. 
27. Έλεγχος αν η επαγγελματική σχέση αφορά αποκλειστικά τον Αθανασόπουλο ή επεκτείνεται σε εταίρους και συνεργάτες της εταιρείας. Η σύγκρουση δεν θεραπεύεται απλώς με εσωτερική ανάθεση της υπόθεσης σε άλλον συνεργάτη του ίδιου γραφείου. 
Δ. Έλεγχος των δέκα (10) αδιευκρίνιστων πορισματικών εκθέσεων
28. Γνωστοποίηση, έστω με κωδικοποιημένη και ανωνυμοποιημένη μορφή: 
· του αντικειμένου κάθε πορίσματος, 
· της ελεγχόμενης περιόδου, 
· του φορέα που διενήργησε τον έλεγχο, 
· του αριθμού των εμπλεκομένων, 
· της εκτιμώμενης ζημίας, 
· του σταδίου της ποινικής διαδικασίας, για να κριθεί και η ορθή ή μη εφαρμογή του άρθρου 10 του Ν. 4412/2016 και η πιθανή καταστρατήγηση. 
29. Διευκρίνιση αν κάποιο πόρισμα αφορά: 
· τον Πουλή και την Θεοφιλάτου ή αντιδίκους τους, 
· συγκατηγορουμένους ή συνεργάτες τους, 
· υποθέσεις προσλήψεων του ΚΕΕΛΠΝΟ, 
· την περίοδο Υπουργίας του Άδωνι Γεωργιάδη, 
· πράξεις για τις οποίες ο ΕΟΔΥ έχει ήδη δηλώσει ή ανακαλέσει υποστήριξη κατηγορίας. 
30. Γνωστοποίηση αν τα πορίσματα προέρχονται από την Εθνική Αρχή Διαφάνειας και αν η Αρχή ενημερώθηκε για την ανάθεσή τους σε δικηγόρο προσώπου που ενδέχεται να συνδέεται με ελεγχόμενες υποθέσεις. 
31. Διαβίβαση των πορισμάτων απευθείας στην Εισαγγελία, χωρίς προηγούμενη «διαλογή» ή αξιολόγηση από εξωτερικό δικηγόρο, εφόσον περιλαμβάνουν ενδείξεις αξιόποινων πράξεων. 
32. Έλεγχος αν έχει ήδη επέλθει καθυστέρηση σε μηνυτήριες αναφορές ή άλλες οφειλόμενες ενέργειες και αν δημιουργείται κίνδυνος παραγραφής. 
33. Γνωστοποίηση αν ο ανάδοχος έχει εξουσία να εισηγηθεί ότι δεν πρέπει να υποβληθεί μήνυση ή να μη δηλωθεί υποστήριξη κατηγορίας, δεδομένου, μάλιστα, ότι έχει ακολουθηθεί η ίδια παράτυπη διαδικασία από τη Διοίκηση του ΕΟΔΥ. 
Ε. Η παραίτηση από την υποστήριξη της κατηγορίας κατά Πουλή
34. Χορήγηση της αρχικής απόφασης του ΔΣ με την οποία αποφασίστηκε η παράσταση προς υποστήριξη της κατηγορίας. 
35. Χορήγηση της μεταγενέστερης απόφασης μη παράστασης, ανάκλησης ή παραίτησης. 
36. Χορήγηση του πλήρους πρακτικού της συνεδρίασης, των εισηγήσεων και της ψηφοφορίας κάθε μέλους. 
37. Χορήγηση της γνωμοδότησης που επικαλέστηκε το ΔΣ για τη μεταβολή της στάσης του. 
38. Γνωστοποίηση ποιος επέλεξε και ανέθεσε στον συντάκτη της γνωμοδότησης το συγκεκριμένο έργο. 
39. Διευκρίνιση αν ο Υπουργός Υγείας, το γραφείο του ή συνεργάτες του επικοινώνησαν με μέλη του ΔΣ πριν από τη μεταβολή της απόφασης. 
40. Χορήγηση κάθε e-mail, υπηρεσιακού σημειώματος και μηνύματος μεταξύ Υπουργείου Υγείας και ΕΟΔΥ για την ποινική υπόθεση Πουλή-Θεοφιλάτου. 
41. Ποσοτικοποίηση της ζημίας που αποδίδεται στους κατηγορουμένους και γνωστοποίηση των ενεργειών του ΕΟΔΥ για τη διασφάλιση των αστικών του αξιώσεων, δεδομένου ότι οι διορισμοί έχουν κριθεί αμετάκλητα ως ΠΑΡΑΝΟΜΟΙ.
42. Διευκρίνιση αν η παραίτηση ή μη παράσταση επηρέασε: 
· την προβολή της ζημίας του Οργανισμού, 
· την εξέταση μαρτύρων, 
· την πρόσβαση στη δικογραφία, 
· τη δυνατότητα άσκησης ενδίκων μέσων, 
· την παραγραφή αστικών αξιώσεων. 
43. Εισαγγελική διερεύνηση αν η μεταβολή στάσης του ΕΟΔΥ εξυπηρέτησε αντικειμενικά ιδιωτικό συμφέρον σε βάρος του Οργανισμού. 
ΣΤ. Έλεγχος του Παναγιώτη Ευσταθίου
44. Χορήγηση της πράξης διορισμού του στον ΕΟΔΥ και της απόφασης μεταβίβασης αρμοδιοτήτων προς αυτόν. 
45. Χορήγηση της σύμβασής του ή των όρων υπηρεσίας, των αποδοχών και των ασυμβιβάστων που τον διέπουν. 
46. Διευκρίνιση αν εξακολουθεί να είναι Ειδικός Σύμβουλος του Προέδρου της Βουλής και πρόεδρος της Επιτροπής Διαχείρισης Κρίσεων. 
47. Χορήγηση τυχόν απόφασης παύσης, αναστολής ή άδειας παράλληλης άσκησης καθηκόντων στη Βουλή. 
48. Γνωστοποίηση αν λαμβάνει παράλληλα αμοιβή ή αποζημίωση από τη Βουλή και τον ΕΟΔΥ. 
49. Έλεγχος συμβατότητας της παράλληλης ιδιότητας με το καθεστώς πλήρους απασχόλησης στον ΕΟΔΥ. 
50. Χορήγηση όλων των προηγούμενων αποφάσεων με τις οποίες συγκεντρώθηκαν στον Ευσταθίου αρμοδιότητες του ΔΣ. 
51. Διευκρίνιση του προσωπικού του ρόλου: 
· στην επιλογή των τριών (3) Δικηγόρων, 
· στη σύνταξη των όρων, 
· στη συγκρότηση των επιτροπών, 
· στην εισήγηση κατακύρωσης, 
· στην παρακολούθηση και πιστοποίηση της σύμβασης. 
52. Έλεγχος αν όφειλε να απέχει από τη συζήτηση ή την ψηφοφορία λόγω προηγούμενων σχέσεων με οποιονδήποτε υποψήφιο ή εμπλεκόμενο. 
Ζ. Έλεγχος πιθανής κατάτμησης και συνολικών αναθέσεων
53. Κατάθεση καταλόγου όλων των συμβάσεων νομικών υπηρεσιών του ΕΟΔΥ από το 2020 μέχρι σήμερα. 
54. Κατάθεση όλων των συμβάσεων που ανατέθηκαν στην εταιρεία Αλέξιου Αθανασόπουλου, στους εταίρους ή στους συνεργάτες της. 
55. Κατάθεση των παράλληλων προσκλήσεων για υπηρεσίες αστικού και εργατικού δικαίου. 
56. Γνωστοποίηση του συνολικού ποσού που ανατέθηκε σε εξωτερικούς δικηγόρους ανά έτος. 
57. Έλεγχος αν ενιαίο αντικείμενο νομικής υποστήριξης κατατμήθηκε τεχνητά σε ποινικό, αστικό και εργατικό δίκαιο. 
58. Έλεγχος αν επαναλαμβανόμενες αναθέσεις προς το ίδιο γραφείο έπρεπε να συνυπολογιστούν κατά τον προσδιορισμό της συνολικής αξίας. 
59. Χορήγηση του ετήσιου προγραμματισμού συμβάσεων και του προϋπολογισμού νομικών υπηρεσιών του ΕΟΔΥ. 
60. Αιτιολόγηση γιατί δεν χρησιμοποιήθηκε ανοικτή πρόσκληση, μητρώο δικηγόρων ή διαφανής διαδικασία εκδήλωσης ενδιαφέροντος, και άμεση τοποθέτηση του Δ.Σ. του Δ.Σ.Α., επ’ αυτής της σκανδαλώδους διαδικασίας, που πλήττει τα Μέλη του.
Η. Έλεγχος της Νομικής Υπηρεσίας του ΕΟΔΥ
61. Γνωστοποίηση του αριθμού, των ειδικοτήτων και της εμπειρίας των υπηρετούντων δικηγόρων, και γνωστοποίηση εάν πράγματι όπως φημολογείται αποφασίστηκε η καταγγελία των συμβάσεων των υπηρετούντων Δικηγόρων, και με ποια κριτήρια;
62. Κατάθεση της έγγραφης βεβαίωσης ότι η Νομική Υπηρεσία αδυνατούσε να χειριστεί τις υποθέσεις. 
63. Διευκρίνιση αν ζητήθηκε προηγουμένως γνώμη της Νομικής Υπηρεσίας για την εξωτερική ανάθεση. 
64. Γνωστοποίηση αν η Νομική Υπηρεσία συμφώνησε με την επιλογή της εταιρείας του Αλέξιου Αθανασόπουλου. 
65. Χορήγηση της απόφασης αναδιάρθρωσης της Νομικής Υπηρεσίας της 21ης  Απριλίου 2026 και πλήρης αιτιολόγηση της χρονικής αλληλουχίας: 
· αναδιάρθρωση Νομικής Υπηρεσίας, 
· έγκριση εξωτερικής ανάθεσης, 
· κλειστή πρόσκληση, 
· ανάθεση. 
66. Έλεγχος αν η Νομική Υπηρεσία παρακάμφθηκε σκόπιμα ή αν στελέχη της εξέφρασαν αντιρρήσεις. 
Θ. Λογοδοσία του Διοικητικού Συμβουλίου
67. Ονομαστική τοποθέτηση κάθε μέλους του ΔΣ για το αν γνώριζε τη σχέση Αθανασόπουλου–Πουλή-Θεοφιλάτου. 
68. Χορήγηση του πλήρους πρακτικού της «διαλογικής συζήτησης» που αναφέρεται στην απόφαση. 
69. Διευκρίνιση αν τέθηκαν ερωτήσεις για σύγκρουση συμφερόντων και ποιες απαντήσεις δόθηκαν. 
70. Διευκρίνιση αν τα μέλη είχαν λάβει εγκαίρως: 
· το πρακτικό αξιολόγησης, 
· τις οικονομικές προσφορές, 
· τα στοιχεία των πορισμάτων, 
· τις δηλώσεις σύγκρουσης συμφερόντων. 
71. Πειθαρχικός έλεγχος των μελών ή στελεχών που παρέλειψαν να γνωστοποιήσουν ουσιώδη σύγκρουση συμφερόντων. 
72. Επανεξέταση της απόφασης από το ΔΣ, με αποχή κάθε προσώπου που συμμετείχε στην αρχική προετοιμασία ή έχει σχέση με τους εμπλεκομένους. 
Ι. Θεσμικές ενέργειες
73. Αναφορά στην Εθνική Αρχή Διαφάνειας. 
74. Αναφορά στην ΕΑΔΗΣΥ για την έκταση εφαρμογής της εξαίρεσης των νομικών υπηρεσιών και την πιθανή κατάτμηση. 
75. Αναφορά στο Ελεγκτικό Συνέδριο και στις αρμόδιες υπηρεσίες δημοσιονομικού ελέγχου. 
76. Αναφορά στον ΔΣΑ για πειθαρχική αξιολόγηση της σύγκρουσης συμφερόντων και της παράνομης λήψης άδειας contra στο υφιστάμενο πλαίσιο αδειών. 
77. Διαβίβαση στην Αρχή Προστασίας Δεδομένων, εφόσον πορίσματα ή ποινικά δεδομένα παραδόθηκαν χωρίς επαρκή έλεγχο νομιμότητας και αναγκαιότητας. 
78. Ενημέρωση της Εθνικής Αρχής Διαφάνειας, εφόσον πρόκειται για δικά της πορίσματα, σχετικά με το πρόσωπο στο οποίο ανατέθηκε η αξιολόγησή τους. 
79. Εισαγγελική αναφορά για διερεύνηση, μεταξύ άλλων, ενδεχόμενης παράβασης καθήκοντος, απιστίας ή άλλης συναφούς πράξης, χωρίς προκαταβολική απόδοση ενοχής. 
80. Κλήση των Ευσταθίου και των μελών του ΔΣ του ΕΟΔΥ στην Επιτροπή Θεσμών και Διαφάνειας της Βουλής. 
81. Κλήση των Αρκουμανέα και Ζαούτη και όλων των νομικών συμβούλων του ΕΟΔΥ από το 2020 μέχρι και σήμερα στην Επιτροπή Θεσμών και Διαφάνειας της Βουλής. 
82. Κλήση του Αλέξιου Αθανασόπουλου, του Χρήστου Διαμάντη και του Εμμανουήλ Τρουλή στην Επιτροπή Θεσμών και Διαφάνειας της Βουλής. 
Ζητάμε, όχι μόνο να ελεγχθεί ποιος πήρε τα 71.920 ευρώ, αλλά ποιος επέλεξε τους τρεις (3) επιλεκτικώς προσκληθέντες, ποιος γνώριζε τη σχέση Αθανασόπουλου–Πουλή-Θεοφιλάτου, ποιος αποφάσισε την αποχώρηση του ΕΟΔΥ από τη δίκη, ποιος παρέδωσε τα πορίσματα και ποιος πρόκειται να πιστοποιήσει την πληρωμή.
Μέχρι να απαντηθούν όλα τα ερωτήματα, απαιτούμε πάγωμα της σύμβασης, πάγωμα κάθε πληρωμής, διασφάλιση των ηλεκτρονικών αρχείων και άμεση εισαγγελική, πειθαρχική και δημοσιονομική διερεύνηση.
Ο έλεγχος πρέπει να καλύψει, όχι μόνο την τελευταία απόφαση, αλλά ολόκληρη την αλληλουχία αναδεικνυόμενης διαπλοκής, αδιαφάνειας και διαπλοκής: από την παραίτηση του ΕΟΔΥ από την υποστήριξη της κατηγορίας κατά Πουλή-Θεοφιλάτου μέχρι την σκανδαλώδη ανάθεση στον προσωπικό τους Δικηγόρο.
Top of Form
Bottom of Form

Δεν αποδίδουμε προκαταβολικά ποινική και πειθαρχική ευθύνη. Τα συγκεκριμένα πραγματικά περιστατικά, όμως, δημιουργούν αντικειμενικά τόσο σοβαρή εικόνα σύγκρουσης συμφερόντων, ώστε κανένα αρμόδιο όργανο δεν δικαιούται πλέον να σιωπά.
Μέχρι να ολοκληρωθεί ο έλεγχος, ζητάμε την άμεση αναστολή της σύμβασης, τη μη διαβίβαση οποιασδήποτε πορισματικής έκθεσης στη δικηγορική εταιρεία και τη διασφάλιση όλων των ηλεκτρονικών και έντυπων στοιχείων της διαδικασίας.
Ο ΕΟΔΥ δεν μπορεί από τη μία πλευρά να αποσύρεται από την υποστήριξη κατηγορίας κατά στενών συνεργατών του Υπουργού Υγείας, Άδωνι Γεωργιάδη, και από την άλλη να αναθέτει δεκάδες χιλιάδες ευρώ στον προσωπικό τους Δικηγόρο, και μάλιστα υπό τις ανωτέρω εν συνόλω περίεργες και προκλητικές συνθήκες.
Όλα τα έγγραφα στο φως. Καμία πληρωμή πριν από τον έλεγχο. Καμία συγκάλυψη. Αυτεπάγγελτη παρέμβαση της Εισαγγελίας.

Παύλος Πολάκης

